LAUSUNTO LUONNOKSESTA OIKEUSMINISTERIÖN ASETUKSEKSI OIKEUSAPUPIIREISTÄ SEKÄ OIKEUSAPUTOIMISTOJEN TOIMIPAIKOISTA JA EDUNVALVONTA-ALUEISTA

202/00.01/2013

KHALL  § 163	(Asian valmistelija hallintojohtaja Pasi Marjakangas, puh. 0400 113 120) 

	Voimassaoleva oikeusministeriön asetus oikeusapupiireistä sekä oikeusaputoimistojen toimipaikoista ja edunvalvonta-alueista on annettu 19.10.2012 (581/2012) Asetuksen mukaan oikeusaputoimistoja on 34 vuonna 2013 ja niillä toimipaikkoja yhteensä 165. Oikeusministeriön toiminta- ja taloussuunnitelmassa 2013-2016 on linjattu, että oikeusaputoimistojen määrää vähennetään noin 30 oikeusaputoimistoon vuoteen 2014 mennessä. Tästä syystä voimassa olevaa asetusta on tarpeen muuttaa. Asetus on tarkoitettu tulemaan voimaan vuoden 2014 alusta. Oikeusaputoimistojen hallinnollinen yhdistäminen vähentää toimistojen haavoittuvuutta sekä keventää ja keskittää hallintoa, jolloin varsinaiseen oikeuspalveluun jää mahdollisimman paljon voimavaroja.

	Uudistuksen myötä Itä-Suomen oikeusapupiirissä Etelä-Savossa Mikkelin ja Savonlinnan oikeusaputoimistot yhdistetään ja muodostetaan Etelä-Savon oikeusaputoimisto. Toimipaikat säilyvät ennallaan eli toimipaikat olisivat Juvalla, Kangasniemellä, Mikkelissä, Mäntyharjulla, Puumalassa, Rantasalmella, Savonlinnassa ja Sulkavalla. Mikkelin ja Savonlinnan toimipaikoissa on päivittäin henkilökuntaa paikalla ja muilla toimipaikoilla järjestetään vastaanotto.

	Oikeusaputoimistojen tehtäväksi on tullut vuoden 2009 alusta lukien yleisen edunvalvonnan palvelujen järjestäminen. Asiasta säädetään laissa holhoustoimen edunvalvontapalveluiden järjestämisestä (575/2008). Uudistuksessa oikeusaputoimistojen yhdistymisen vuoksi tulee myös edunvalvonta-alueita tarkistaa yhdistyvien toimistojen osalta. Asiakkaiden saamat palvelut säilyvät kuitenkin vähintään nykyisellä tasolla eikä henkilövähennyksiä tehdä.

	Ennen toimipaikkojen sijaintia koskevien säännösten antamista on kuultava kuntia, joita asia koskee. Lausunnot pyydetään toimittamaan oikeusministeriöön 31.5.2013 mennessä osoitteeseen oikeusministerio@om.fi.

	Juvan kunnan lausunto:

	Ehdotetulla muutoksella kootaan yhteen maakunnan oikeusaputoimistojen voimavarat muodostamalla Etelä-Savon oikeusaputoimisto. Juvalla säilyisi edelleen toimipaikka, jonne järjestetään vastaanotto. Uudistuksella ei ole tarkoitus heikentää asiakkaiden saamia palveluja eikä Juvan näkökulmasta näin myöskään tapahdu nykytilaan verrattuna. Hallinnon yhdistäminen maakuntapohjaiseksi on selkeä ratkaisu. Hallinnon keskittäminen ei saa heikentää jatkossakaan asiakkaiden saamia palveluja ja Juvan toimipaikka on turvattava jatkossakin. Juvan kunnalla ei ole muutoin huomautettavaa asetusluonnoksesta.

	Oheismateriaali: Oikeusministeriön kirje 12.4.2013.

Kunnanjohtaja: 	Kunnanhallitus päättää antaa oikeusministeriölle esittelytekstin mukaisen lausunnon.

Päätös:	Kunnanhallitus hyväksyi esityksen yksimielisesti.

_________

				Otteen oikeaksi todistaa:

				 Juvalla 31.5.2013

Liitteet:				

Päätöksen täytäntöönpano:				Pöytäkirjanpitäjä   Pasi Marjakangas

|    | Toimeenpantavaksi				
|    | Lausuntoa varten
|  x  | Tiedoksi